*****

ΚΑΝΟΝΙΣΜΟΣ (ΕΟΚ) αριθ. 471/87 ΤΗΣ ΕΠΙΤΡΟΠΗΣ

της 16ης Φεβρουαρίου 1987

που τροποποιεί τον κανονισμό (ΕΟΚ) αριθ. 798/80 περί των λεπτομερειών εφαρμογής όσον αφορά την προκαταβολή των επιστροφών κατά την εξαγωγή και των θετικών νομισματικών εξισωτικών ποσών για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 16 παράγραφος 6 και το άρθρο 24, καθώς και τις σχετικές διατάξεις άλλων κανονισμών περί κοινής οργανώσεως αγοράς για τα γεωργικά προϊόντα,

τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 90/87 (4), και ιδίως το άρθρο 12,

τον κανονισμό (ΕΟΚ) αριθ. 565/80 του Συμβουλίου της 4ης Μαρτίου 1980 περί της προπληρωμής των επιστροφών κατά την εξαγωγή για τα γεωργικά προϊόντα (5), όπως τροποποιήθηκε τελευταία από τον κανονισμό (ΕΟΚ) αριθ. 2026/83 (6),

Εκτιμώντας:

ότι η προπληρωμή των επιστροφών έχει για σκοπό να θέσει τα κοινοτικά προϊόντα σε ίση μοίρα με τα προϊόντα που εισάγονται από τις τρίτες χώρες, που προορίζονται για τη μεταποίηση και την επανεξαγωγή·

ότι οι μέθοδοι παραγωγής των μεταποιημένων προϊόντων και οι διαδικασίες για τον έλεγχό τους απαιτούν ορισμένη ελαστικότητα·

ότι το άρθρο 2 του κανονισμού (ΕΟΚ) αριθ. 1999/85 του Συμβουλίου (7) προβλέπει ένα σύστημα ισοδυναμίας στα πλαίσια του καθεστώτος τελειοποίησης προς επανεξαγωγή·

ότι ένα σύστημα ισοτιμίας μπορεί επίσης να επιτραπεί για το καθεστώς της προπληρωμής, δεδομένου ότι τα δύο καθεστώτα είναι ανάλογα·

ότι οι διατάξεις του κανονισμού (ΕΟΚ) αριθ. 565/80 και (ΕΟΚ) αριθ. 798/80 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 3903/86 (9), έδιναν διαφορετικές ερμηνείες όσον αφορά τη δυνατότητα χρησιμοποιήσεως του συστήματος ισοδυναμίας·

ότι τα προϊόντα που δεν μπορούν να επωφεληθούν των επιστροφών δεν είναι δυνατόν να είναι ισοδύναμα προϊόντα·

ότι προκύπτει από τις διατάξεις του κανονισμού (ΕΟΚ) αριθ. 1687/76 της Επιτροπής (10) ότι τα προϊόντα της παρεμβάσεως πρέπει να φθάνουν στον συγκεκριμένο προορισμό τους· ότι προκύπτει πως τα προϊόντα αυτά δεν μπορούν να αντικατασταθούν από ισοδύναμα προϊόντα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των ενδιαφερόμενων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 798/80 παρεμβάλλεται το ακόλουθο άρθρο 3α:

«Άρθρο 3α

1. Τα προϊόντα βάσης που υποβάλλονται στη διαδικασία που αναφέρεται στο άρθρο 4 του κανονισμού (ΕΟΚ) αριθ. 565/80 πρέπει να μετέχουν πλήρως ή μερικώς στα προϊόντα που μεταποιούνται ή στα εμπορεύματα που εξάγονται. Ωστόσο, τα προϊόντα βάσης μπορούν, εάν οι αρμόδιες αρχές το επιτρέπουν, να αντικαθίστανται από ισοδύναμα προϊόντα, που υπάγονται στην ίδια διάκριση του κοινού δασμολογίου, παρουσιάζουν την ίδια εμπορική ποιότητα και διαθέτουν ίδια τεχνικά χαρακτηριστικά και τα οποία ανταποκρίνονται στους όρους που απαιτούνται για τη χορήγηση της επιστροφής κατά την εξαγωγή.

2. Το καθεστώς της ισοδυναμίας δεν εφαρμόζεται στα προϊόντα που προέρχονται από την παρέμβαση και προορίζονται να εξαχθούν υπό το σύστημα του ελέγχου που αναφέρεται στο άρθρο 2 του κανονισμού (ΕΟΚ) αριθ. 1687/76 της Επιτροπής (1)·

(1) ΕΕ αριθ. L 190 της 14. 7. 1980, σ. 1.»

Άρθρο 2

Ο παρών κανονισμός αρχίζει να ισχύει την 1η Μαρτίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

(3) ΕΕ αριθ. L 164 της 24. 6. 1985, σ. 6.

(4) ΕΕ αριθ. L 13 της 15. 1. 1987, σ. 12.

(5) ΕΕ αριθ. L 62 της 7. 3. 1980, σ. 5.

(6) ΕΕ αριθ. L 199 της 22. 7. 1983, σ. 12.

(7) ΕΕ αριθ. L 188 της 20. 7. 1985, σ. 1.

(8) ΕΕ αριθ. L 87 της 1. 4. 1980, σ. 42.

(9) ΕΕ αριθ. L 364 της 23. 12. 1986, σ. 3.

(10) ΕΕ αριθ. L 190 της 14. 7. 1976, σ. 1.